AARHUS: Hvis du har købt denne raket, så lad være med at skyde den af men lever den tilbage til forhandleren.

Sådan lyder rådet fra Sikkerhedsstyrelsen, der har konstateret, at der flere steder i landet blandt andet i Aarhus og Viborg er solgt raketter med navnet ”Outcast Missilraket” med varenummeret 331.6020 og batchnummeret 201150-18. Raketterne er leveret af Fyrværkerieksperten.

Raketterne blev tidligere i år testet af Sikkerhedsstyrelsen og fundet for farlige for forbrugerne, og salget af dem blev stoppet. Raketten fejlede på en række punkter i forhold til de væsentlige sikkerhedskrav. Blandt andet sprængte raketten i for lav højde, der var glødende nedfald og for lang luntebrændtid.

Sikkerhedsstyrelsen har nu opdaget, at raketten ved en fejl ikke er taget ud af et sortiment, der er solgt flere steder. Derfor går styrelsen nu ud med en advarsel.